ทองขึ้น750บาท
ทองขึ้น750บาท
27 ต.ค. 2554

ทองพุ่งกระฉูด 750 บาท คนแห่ขายเก็งกำไรตุนเงินสดหนีน้ำท่วม 
นายจิตติ ตั้งสิทธิภักดี นายกสมาคมค้าทองคำ เปิดเผยว่า สถานการณ์ราคาทองคำในช่วงเช้าวันที่ 26 ต.ค. ได้ปรับตัวขึ้นถึง 750 บาท ทำให้ลูกค้าแห่มาขายทองจำนวนมาก เพื่อหากำไรและต้องการที่จะ




ถือเงินสดมากกว่าในช่วงสถานการณ์น้ำท่วม สำหรับสถานการณ์น้ำท่วมเริ่มเข้าพื้นที่เยาวราชในช่วงต้นถนนเยาวราชยังไม่ถึงบริเวณร้านค้าทอง ซึ่งร้านค้าทองทุกแห่งมีการป้องกันน้ำท่วมเต็มที่ และส่วนใหญ่ร้านทองยังเปิดขายตามปกติ ยกเว้นร้านค้าส่งทองคำที่อาจจะเงียบเหงา เพราะลูกค้าประสบปัญหาน้ำท่วมจนต้องปิดร้าน 
ทั้งนี้ ในวันที่ 26 ต.ค. ราคาทองคำปรับ 8 ครั้ง โดยปรับขึ้น 4 ครั้ง รวม 950 บาท และได้ปรับลง 4 ครั้ง รวม 200 บาท ปิดตลาดราคาทองคำขายออก 24,950 บาท รับซื้อ 24,850 บาท สูงจากวันที่ 25 ต.ค. 750 บาท 
ด้าน นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก เปิดเผยว่า ราคาทองที่ปรับตัวสูงขึ้นวันเดียวกว่า 750 บาท หรือเพิ่ม 3% เนื่องจากนักลงทุนมั่นใจว่าสหภาพยุโรปจะร่วมมือให้ความช่วยเหลือประเทศกรีซ อีกทั้ง SPDR ซึ่งเป็นกองทุนทองคำที่ใหญ่ที่สุดในโลกเข้าซื้อทองเพิ่มอีกกว่า 11 ตัน ส่งผลให้ราคาพุ่งขึ้นและคาดปลายปีนี้จะขึ้นไปทดสอบระดับสูงสุด 2.7 หมื่นบาท
น.ส.ณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส เปิดเผยว่า ราคาทองคำในตลาดโคเม็กซ์ปิดเพิ่มขึ้น 48.10 เหรียญสหรัฐต่อออนซ์ เคลื่อนไหวอยู่ที่ 1,644.60–1,710.70 เหรียญสหรัฐต่อออนซ์ ปรับสูงขึ้นเป็นวันที่ 3